FI Euroopan unionin virallinen lehti C 396/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 396/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006 (*)

”WEST WALES CORACLE CAUGHT SALMON”

EY-nro: UK-PGI-0005-01179 – 12.11.2013

SMM ( X ) SAN ( )

1. Nimi

”West Wales Coracle Caught Salmon”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.7: Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta

West Wales Coracle Caught Salmon on nimitys Salmo salar -lajin kaloille, jotka pyydetään muinaiswalesilaisella coracle-menetelmällä.

Tuore West Wales Coracle Caught Salmon on väriltään kirkkaanhopea. Sillä on tummansininen selkä sekä mustia pilkkuja enimmäkseen kylkiviivan yläpuolella. Pyrstöevä on yleensä pilkuton. Liha on kiinteää, rakenteeltaan tiivistä ja väriltään tunnusomaisen vaaleanpunaista tai punaista. Siinä on tuoreen kalan tuoksu, jota coracle-kalastajat kuvaavat vesimelonin kaltaiseksi.

West Wales Coracle Caught Salmon -lohet pyydetään heti, kun ne saapuvat merestä jokijärjestelmän alajuoksun vuoroveteen ja ennen kuin ne muuttuvat niille tyypillisesti inaktiivisiksi ja niiden energiavarastot ehtyvät jokiympäristössä. Kyseiset kalat ovat tuoreita, erittäin lihaksikkaita ja kiinteälihaisia, minkä ansiosta ne ovat tiivisrakenteisia ja niissä on paljon lihasproteiinia ja öljyä. Kyseiset kalat ovat muodoltaan selkeästi pitkänomaisia ja lihaksikkaita, eikä niillä ole liiallisia rasvakasautumia pitkän merivaelluksen ja meressä olevien korkealaatuisten ravinnonsaantipaikkojen ansiosta.

West Wales Coracle Caught Salmon -lohen muoto ja koko vaihtelee, koska se on luonnonvarainen kala. Samasta syystä se ei myöskään sisällä keinotekoisia lisäaineita eikä väriaineita. Kyseinen lohi painaa vähintään 1 kg ja enintään 15 kg. Lohen pilkutus on virheetön, sen suomut ovat ehjät ja sen pyrstö, evät ja pää ovat symmetriset. Lisäksi sen pyrstöevä on hyvin kehittynyt ja kupera koko pituudessaan, ja pyrstövarsi on kapea ja huomattavasti leveämpi pyrstön puolella. Lohen leuka ei ulotu silmän takakulmaa pidemmälle, ja uroslohella on selkeä ”nokka”. Koska coracle-kalastuksella saadaan yksittäisiä kaloja eikä suurta saalista kerralla, kyseisen lohen lihassa on vähemmän vaurioita ja vinoumia kuin tarhatun tai ajoverkolla pyydetyn lohen lihassa. Tämä parantaa kyseisen lohen syöntilaatua: liha on turmeltumatonta, kiinteää ja tiivisrakenteista.

Kypsennettynä West Wales Coracle Caught Salmon on maultaan erityisen vahva, makea ja ”raikas” sekä hieman öljyinen, mutta öljyisyys ei kuitenkaan ole hallitseva. Liha on kiinteä ja tiivisrakenteinen.

Kyseistä lohta myydään pääasiassa kokonaisena ja useimmiten vastapyydettynä, vaikka sitä voidaan myydä myös jäädytettynä.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

West Wales Coracle Caught Salmon on pyydettävä perinteisellä coracle-menetelmällä lohenkalastusaikana, joka Länsi-Walesin kolmella eri joella ajoittuu seuraavasti:

— Tywi-joki: 1. kesäkuuta – 31. heinäkuuta,

— Teifi-joki: 1. kesäkuuta – 31. elokuuta,

— Taf-joki: 1. kesäkuuta – 31. heinäkuuta.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

—

4. Maantieteellisen alueen tarkka rajaus

Alueet Tywi-, Taf- ja Teifi-joella Länsi-Walesissa seuraavasti:

— Tywi-joki– se osa joesta, joka sijaitsee seuraavien välillä: Tywi-joen yli kulkeva kuvitteellinen viiva valtakunnallisessa koordinaatissa SN 420205 (rautateiden pumppuasema lähellä vanhaa läkkipeltitehdasta) ja Tywi-joen yli kulkeva kuvitteellinen viiva valtakunnallisessa koordinaatissa SN 394137.

— Teifi-joki– se osa joesta, joka sijaitsee siltojen Cardigan ja Llechryd välillä.

— Taf-joki– se osa joesta, joka sijaitsee seuraavien välillä: päätien A477 silta (Carmarthenin ja Pembroken välillä) ja Taf-joen yli kulkeva kuvitteellinen viiva noin 1,6 kilometriä joen alavirtaan Wharley Pointista Ginst Pointiin.

5. Yhteys maantieteelliseen alueeseen

5.1 Maantieteellisen alueen erityisyys

Länsi-Walesissa sijaitsevien Taf-, Tywi- ja Teifi-jokien vesi on erittäin korkealaatuista. Natural Resources Wales -laitos seuraa veden laatua säännöllisesti ja pitää siitä kirjaa. Jokien lähteet sijaitsevat syvällä Cambrian- tai Preseli-vuoristossa hyvin maaseutumaisella valuma-alueella, jolla ei ole lainkaan teollisuutta. Sekä Tywi että Teifi on luokiteltu erityisten suojelutoimien alueeksi (SAC) luontotyyppidirektiivin perusteella, ja lohen ilmoitetaan olevan nimetty ominaispiirre Teifi-joella (SAC). Mainittujen kolmen joen pilaantumistaso on hyvin matala. Ne on luokiteltu A-luokkaan, mikä osoittaa, että niiden ekosysteemit ovat luonnonvaraisia ja että ne ovat erittäin hyviä lohi- ja särkivesiä. Koska jokivesi on korkealaatuista ja koska coracle-menetelmällä kalastetaan yksittäisiä (eikä useita) kaloja, West Wales Coracle Caught Salmon -lohi pyydetään turmeltumattomana, mikä parantaa sen syöntilaatua.

Coracle-kalastus on vaeltavien kalojen muinainen pyyntimenetelmä ja ainoa laillisesti sallittu pyyntimenetelmä kyseisissä walesilaisissa joissa, joista lohta saadaan myyntiin. Coracle-kalastus on perinteinen käsityötaito, josta on kirjallisia merkintöjä jo 1 000-luvulta. Koska coracle-kalastus on säilynyt 2 000-luvulle, se on osa ”elävää kulttuuriperintöä”. Coracle-koriveneitä käytettiin ennen laajalti kaikkialla Walesissa, nykyään enää Taf-, Tywi- ja Teifi-joella. Nämä kolme jokea ovat ainoat paikat Euroopassa, joissa coracle-kalastusta harjoitetaan edelleen. Tywi-joella eräässä suvussa coracle-kalastusta on harrastettu jo yli 300 vuoden ajan. Coracle-vene on pieni ovaalinmuotoinen vene, jonka poikki kulkee lankku, joka toimii istuimena. Se on tehty käsin saarnesta ja pajusta, ja se on rakenteeltaan korimainen. Kuhunkin veneeseen mahtuu yksi kalastaja, ja venettä ohjataan yhdellä airolla. Coracle-kalastuksessa kaksi kalastajaa tekee yhteistyötä niin, että veneiden välille on pingotettu verkko. Kalastusta harjoitetaan pääasiassa öisin, jotta lohi ei kutupaikkaansa palatessaan havaitse veneen varjoa eikä lähestyvää verkkoa. Coracle-kalastus on pitkälle säänneltyä toimintaa: sitä saa harjoittaa ainoastaan tietyillä alajuoksun vuorovesialueilla. Alueiden rajat ilmoitetaan kalastussäännöissä. Kaikilla coracle-kalastajilla on oltava asianomainen toimilupa, ja myös coracle-verkkoja säännellään lailla.

Kyseiset lohet vaeltavat kutupaikoilleen joen uomaa pitkin seuraten joen pinnanmuodostusta. Coracle-kalastajat ovat hankkineet tietämyksensä monisatavuotisen kalastusperinteen välityksellä. Verkkoa, jossa on pieniä lyijypainoja, vedetään joen uomaa pitkin. Verkkoon jäävät kiinni ne kalat, jotka uivat enintään 46 cm:n korkeudella joen uomasta. Verkkoon asennetut korkit pitävät verkon yläosan kallistuneena eteenpäin, ja kalastajat pitävät verkon suuta auki. Avaintaito coracle-kalastuksessa ja verkonteossa on ainutlaatuinen lyijyjärjestelmä: coracle-verkkoon kiinnitetään tietty määrä tietynpainoisia lyijypainoja. Lyijyjärjestelmä on monimutkainen ja perustuu Fibonaccin lukujonoon. Se on taito, joka siirtyy sukupolvelta toiselle.

Näistä joista peräisin olevaa lohta ei saa pyytää millään muulla kuin coracle-menetelmällä, eikä muulla menetelmällä pyydettyä lohta saa myydä. Tämä auttaa valvomaan kyseisen lohen jäljitettävyyttä ja varmistamaan sen.

Vapa- ja siimakalastuskausi (urheilukalastuskausi) alkaa ja päättyy coracle-kautta myöhemmin.

Vavalla ja siimalla pyydettävä lohi altistuu joen mudalle ja liejulle pitkään. Siksi tällainen lohi on maultaan ”multaisempi”. Sille on myös ominaista oleskella syvänteessä liikkumatta, mistä syystä putoavat lehdet saattavat värjätä sen lihan. Lohen inaktiivisuus on osasyy siihen, että sen energiavarastot ehtyvät.

5.2 Tuotteen erityisyys

West Wales Coracle Caught Salmon on vaeltava kala, joka pystyy elämään sekä makean veden joissa että meressä. Kyseinen lohi kutee ja sen kalanpoikanen elää ensimmäiset vuotensa Teifi-, Taf- ja Tywi- joissa. Kasvuvaiheessa joka vuosi aikaisin keväällä se vaeltaa mereen. Parin vuoden kuluttua tästä se palaa syntypaikalleen johonkin mainituista kolmesta joesta kutemaan. Luonnonvaraisen lohen lihakset ovat kehittyneemmät kuin viljellyn lohen, koska se vaeltaa pitkän matkan ja koska sen ravinnonsaantipaikat meressä ovat korkealaatuiset. Energiavarastot täyttyvät kasvuvaiheessa meressä.

Vaelluksen ansiosta lihakset ovat rakenteeltaan tiiviit, ja kalan liha on kiinteä ilman liiallisia rasvakasautumia. Nämä ominaisuudet säilyvät, kun lohi pyydetään alkuperäisessä kunnossaan eli heti, kun se saapuu jokijärjestelmän alajuoksun vuorovesialueelle ja ennen kuin se muuttuu tyypillisesti inaktiiviseksi ja sen energiavarastot ehtyvät jokiympäristössä. Tämän ansiosta West Wales Coracle Caught Salmon on maultaan hienostunut, erityinen, vahva, makea ja ”raikas” sekä hieman öljyinen, mutta öljyisyys ei kuitenkaan ole hallitseva. Liha on kiinteää ja tiivisrakenteista.

Coracle-verkkojen silmäkoko on vähintään 10 cm. Pienemmät lohet eivät jää verkkoon kiinni, millä varmistetaan coracle-kalastuksen kestävyys pidemmällä aikavälillä. Skotlantilaista luonnonvaraista lohta pyydetään verkolla, jonka silmäkoko on vähintään 9 cm, mutta vapaan ja siimaan tarttuu pienempiäkin kaloja.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

SMM-hakemus perustuu ainutlaatuisen laatutuotteen erityisominaisuuksiin, jotka liittyvät seuraaviin tekijöihin:

— kalat syntyvät korkealaatuisessa makeassa vedessä, johon ne palaavat kutemaan,

— luonnonvaraiset kalat vaeltavat meressä pitkän matkan,

— kalojen ravinnonsaantipaikat meressä ovat korkealaatuiset – kalojen kasvuvaihe ja energiavarastojen täyttyminen (lihasproteiini) tapahtuvat meressä,

— Coracle-kalastus on ainutlaatuinen perinteinen kalastusmenetelmä, jolla yksittäinen kala pyydetään turmeltumattomana heti, kun se saapuu merestä jokijärjestelmään, ja ennen kuin sen energiavarastot ehtyvät. Koska kala pyydetään turmeltumattomana, se on ainutlaatuisen tuore, ja sen pinnalla on usein edelleen nähtävissä kalatäitä. Coracle-kalastajat kuvaavat lohen tuoksua omintakeiseksi tuoreen vesimelonin tuoksuksi.

Edellä mainittujen tekijöiden ansiosta West Wales Coracle Caught Salmon on turmeltumaton tuoretuote, joka on lihaksikas ja kiinteälihainen ja jossa on paljon lihasproteiinia ja öljyä muttei liiallisia rasvakasautumia. Nämä ominaisuudet näkyvät lohen syöntilaadussa: kypsennettynä West Wales Coracle Caught Salmon on maultaan erityisen vahva, makea ja ”raikas” sekä hieman öljyinen. Liha on kiinteä ja tiivisrakenteinen.

Coracle-koriveneitä käytettiin ennen laajalti kaikkialla Walesissa, nykyään enää Taf-, Tywi- ja Teifi-joella Länsi-Walesissa. Coracle-kalastuksesta on eräässä Tywi-joella kalastavassa suvussa tullut jo yli 300-vuotinen perinne.

Coracle-kalastusta on harrastettu Walesissa 1700-luvulta lähtien. Coracle-kalastus käsittää monia taitoja, jotka ovat siirtyneet sukupolvelta toiselle. Näitä ovat muun muassa koriveneen rakentaminen, verkon tekeminen, saalisvuorovesialueiden tunteminen ja joen tuntemus ja kyky ottaa huomioon joen syvyyden, vuoroveden ja tuuliolosuhteiden kaltaisia tekijöitä. Coracle-kalastus edellyttää huomattavaa taitoa ja tarkkuutta, jotta korivenettä osataan ohjata ja käsitellä samalla, kun verkko pidetään paikoillaan ja kellumassa. Ammattitaito korostuu siinä, että coracle-kalastusta harjoitetaan pääosin öisin. Perinteisesti coracle-veneet on tehty käsin saarnesta ja pajusta, ja ne ovat rakenteeltaan korimaisia. Vaikka coracle-veneiden ulkomuoto ja rakennusmenetelmä ovat pysyneet muuttumattomina vuosisatojen ajan, nykyaikaisten coracle-veneiden rakennuksessa käytetään kaliko- ja kanvaskangasta sekä lasikuitua.

West Wales Coracle Caught Salmon on tunnustettu laatutuote, joka kuuluu walesilaiseen ruokaperintöön ja -kulttuuriin ja jota käyttävät monet huippukeittiömestarit ja kulinaristit. Coracle-kalastuskaudella kyseistä lohta tarjotaan säännöllisesti kausituotteena maineikkaiden paikallisten ravintoloiden ruokalistoilla, ja se on erittäin kysytty sekä paikallisväestön että matkailijoiden keskuudessa. Sitä myös savustetaan ja käytetään ainesosana esimerkiksi terriineissä. Kyseistä tuotetta myydään tällä hetkellä arvostettuihin ruokatarjoilupisteisiin Lontoossa ja kaikkialla Yhdistyneessä kuningaskunnassa.

West Wales Coracle Caught smoked Salmon -lohta saa tällä hetkellä Harrods-tavaratalon ruokaosastolta Lontoosta, ja sitä on aiemmin myyty myös Fortnum & Mason -tavaratalossa Lontoossa.

Good Food Guide -julkaisun ruokakriitikko Simon Wright on todennut seuraavaa:

”Tässä osassa Walesia on useita erinomaisia elintarvikkeita, mutta nostaisin niistä ainutlaatuisena esiin West Wales Coracle Caught Salmon -lohen, koska sillä on tuore ensiluokkainen lihastonus ja sen liha on kiinteä. Kyseinen lohi määrittää alueen ruokakulttuuria monella tavoin. Kyse ei ole ainoastaan mausta, joka on vertaansa vailla, vaan myös kyseiseen loheen liittyvästä historiasta ja perinteestä.”

”West Wales Coracle Caught Salmon on kypsennettynä tai savustettuna aromiltaan rikas, sen rakenne on kiinteä ja tiivis, väri syvän vaaleanpunainen/punainen ja rasvapitoisuus alhainen. Väri vaihtelee kuitenkin hieman, koska kyseessä on luonnonvarainen kala.”

Eritelmän julkaisutiedot

(asetuksen (EY) N:o 510/2006 5 artiklan 7 kohta)

https://www.gov.uk/government/publications/protected-food-name-west-wales-coracle-caught-salmon-pgi

(1) EUVL L 343, 14.12.2012, s. 1.

(*) Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.